K. Sárközy, poslankyňa: (2008-09-17):
Pán poslanec, dovoľte mi na začiatok uviesť krátke vety zo stanoviska Ministerstva financií Slovenskej republiky a zo sekcie rozpočtovej politiky. Citujem: „Berieme na vedomie kvantifikácie dopadu k predloženému návrhu na roky 2008 – 2011. Konštatujeme, že predložený návrh je súčasťou sociálneho balíčka, ktorý bol odsúhlasený Koaličnou radou Slovenskej republiky. Podotýkame, že v rozpočte kapitoly ministerstva práce, sociálnych vecí a rodiny na rok 2008 sú osobitne rozpočtovo zabezpečené zdroje na vianočný príspevok v objeme 1,7 mld. korún. V tejto sume nie je zohľadnené rozšírenie počtu poberateľov v zmysle predloženého návrhu. V nadväznosti na uvedené žiadame upresniť v spolupráci s ministerstvom práce, sociálnych vecí a rodiny zdroje pre krytie zvýšených výdavkov štátneho rozpočtu v sume 147 mil. korún v roku 2008.“ Pán poslanec, toto som citovala kvôli tomu, a pre mňa je dôležitá táto jedna veta, že tento poslanecký návrh zákona, ktorý predkladáte, je súčasťou sociálneho balíčka, ktorý bol odsúhlasený Koaličnou radou. Podčiarkujem a zdôvodňujem to kvôli tomu, že ide o poslanecký návrh novely zákona vtedy, keď táto Národná rada na tejto schôdzi včera posunula do druhého čítania otvorený zákon o sociálnom poistení. Takže moja otázka znie, či by sa do toho zákona nemohol dať aj tento kratučký zákon, ďalší článok, však to je zvykom. Ale ja na to zrejme aj odpoviem. Tak, po prvé, si poslanec najsilnejšej vládnej strany Smer prihrieva polievočku, čo nemožno uprieť. Nedali to do zákona kvôli tomu, pretože vianočný príspevok tu bude odsúhlasený ešte raz, na budúci rok pri rozpočte roku 2009, a potom prídu voľby a na vianočný príspevok sa zabudne. Ale, pán poslanec, ja som rada, že vy ste tento návrh zákona predložili, pretože niekto v tejto snemovni počúva to, čo hovoria opoziční poslanci. Ale teraz, pretože vystupujem ja, som rada, že niekto počúva to, čo tu ja hovorím. Pri všetkých vianočných príspevkoch, ktoré boli predmetom rokovania tejto snemovne, som vystupovala. A síce som povedala, že je to  nesystémový prvok, ale v každom prípade sme za to hlasovali. Ale môj problém bol vždy ten, na ktorý som upozorňovala, že vianočný príspevok nedostávajú práve tie skupiny, ktorých by sa to najviac týkalo. A sú to vdovy, vdovci a siroty. Pani ministerka mi na to odpovedala na hodine otázok, že to je asi veľa. Ale pokúsila sa na to odpovedať. To bol názor pani ministerky. Nemusí sa s tým stotožniť celá vláda. Ale ja teraz prečítam zdôvodnenie vlády. V tejto snemovni to prečítal pán podpredseda vlády Čaplovič vtedy, keď táto snemovňa odvolávala pani ministerku Tomanovú koncom augusta minulého roka. Citujem, je to prepis, môžete si to overiť. Tam sme tiež už predtým viackrát poukazovali na to, že tie tri skupiny, ktoré sú najviac ohrozené, vypadávajú. Citujem: „Poberatelia pozostalostných dôchodkov, teda vdovského dôchodku, vdoveckého dôchodku a sirotského dôchodku, ako aj poberateľky dôchodku manželky sú osobitnou skupinou poberateľov dôchodkov, ktorá neparticipuje na tvorbe zdrojov sociálneho systému, a preto táto skupina nebola zahrnutá do okruhu fyzických osôb, ktorým sa poskytol vianočný príspevok. Z uvedeného dôvodu takýto prístup nemožno vnímať ako neopodstatnene diskriminačný.“ Toto povedal pán podpredseda vlády Čaplovič v tejto snemovni 4. 9. 2007. Som rada, pán poslanec, že vy máte na to iný názor. A teraz som už pochopila, že zrejme to preto predkladá poslanec najsilnejšej vládnej strany a poslanec sociálneho výboru, lebo pani ministerka a vláda sa doteraz nestotožnili s týmto návrhom, takže musí sa s tým stotožniť vládny poslanec. Pokladám to aj teraz za nesystémový prvok, pretože podľa nás by sa to dalo vyriešiť úplne inak, napr. zmenou valorizácie. Ale, pán poslanec, aj ja, aj poslanci Strany maďarskej koalície – Magyar Koalíció Pártja budú hlasovať za vami predložený poslanecký návrh, ktorý sa týka vianočných príspevkov, a to hlavne kvôli tomu, že sa to týka tých bodov, na ktoré som v tejto snemovni ja upozorňovala minimálne šesťkrát alebo sedemkrát. Takže môžete si to dať vytiahnuť. No a ešte posledná veta. Vy ste povedali, že štát má záujem pomôcť týmto ľuďom. Moja otázka je: Kto je štát, kto je vláda, prečo to nerobí štát, prečo to nerobí vláda? (Hlas z pléna.) No tak ja si nemyslím o sebe, že štát som ja. Takže preto to musí robiť vládny poslanec. Ďakujem pekne. (Potlesk.)